**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo zahraničných vecí a európskych záležitostí Slovenskej republiky

**2. Názov zmluvy:** Dohoda o partnerstve a spolupráci medzi Európskou úniou a jej členskými štátmi na jednej strane a Singapurskou republikou na strane druhej, podpísaná v Bruseli dňa 19. októbra 2018

**3. Účel a predmet zmluvy a jeho úprava v právnom poriadku Slovenskej republiky:**

 Cieľom partnerskej dohody je vytvoriť posilnené partnerstvo medzi zmluvnými stranami a prehĺbiť a posilniť spoluprácu v otázkach spoločného záujmu, pri zohľadnení spoločných hodnôt a zásad, a to aj zintenzívnením dialógu na vysokej úrovni.

 Partnerská dohoda upravuje spoluprácu v oblastiach obchodu a investícií, spravodlivosti, slobody a bezpečnosti, zamestnanosti a sociálnych vecí, energetiky, dopravy, vzdelávania a kultúry, zdravia a životného prostredia. Zároveň obsahuje štandardné politické ustanovenia EÚ týkajúce sa ľudských práv, Medzinárodného trestného súdu, zbraní hromadného ničenia, ručných a ľahkých zbraní a boja proti terorizmu.

 V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 300/2005 Z. z. Trestný zákon v znení neskorších predpisov, v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, v zákone č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov, v zákone č. 251/2012 Z. z. o energetike a o zmene a doplnení niektorých zákonov v znení neskorších predpisov, v zákone č. 392/2015 Z. z. o rozvojovej spolupráci a o zmene a doplnení niektorých zákonov v znení neskorších predpisov, v zákone č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, v zákone č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu a o zmene a doplnení niektorých zákonov v znení neskorších predpisov.

**4. Priama úprava práv alebo povinností fyzických osôb alebo právnických osôb:**

Dohoda priamo neupravuje práva alebo povinnosti fyzických alebo právnických osôb.

**5. Úprava predmetu medzinárodnej zmluvy v práve EÚ:**

V primárnom práve EÚ je predmet medzinárodnej zmluvy upravený najmä v článku 37 Zmluvy o Európskej únii a článkoch 207 a 212 Zmluvy o fungovaní Európskej únie v spojení s článkom 218 ods. 5 Zmluvy o fungovaní Európskej únie a článkom 218 ods. 8 druhým pododsekom Zmluvy o fungovaní Európskej únie (Konsolidované znenie)
(Ú. v. EÚ C 202, 7.6.2016) v platnom znení.

Predmet medzinárodnej zmluvy je zároveň upravený celým radom právne záväzných aktov EÚ, a to napr. napr. v nariadení Rady (ES) č. 1257/96 z 20. júna 1996 o humanitárnej pomoci v platnom znení, v smernici Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES v platnom znení, v nariadení Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov, alebo v smernici Európskeho parlamentu a Rady (EÚ) č. 2017/541 z 15. marca 2017 o boji proti terorizmu, ktorou sa nahrádza rámcové rozhodnutie Rady 2002/475/SVV a mení rozhodnutie Rady 2005/671/SVV.

Súlad medzinárodnej zmluvy s právom EÚ: úplná zhoda.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na prednosť medzinárodnej zmluvy pred zákonmi nie je potrebné zrušiť alebo zmeniť z dôvodu duplicity žiadny právny predpis.